**Felsőtárkányi Közös Önkormányzati Hivatal**

**Jegyzője**

**Noszvaji Kirendeltség**

**3325 Noszvaj, Kossuth Lajos út 1.**

**Lakossági tájékoztatás**

**Noszvaj község közigazgatási területén történő ebösszeírásról**

**Tisztelt Ebtartók!**

Az állatok védelméről és kíméletéről szóló 1998. évi XXVIII. törvény (a továbbiakban: Ávtv.) 42/B. §-a alapján minden önkormányzat ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel három évente legalább egy alkalommal köteles – a hivatkozott jogszabály 42/A. § (4) bekezdésben meghatározott tartalommal – ebösszeírást végezni és a közölt adatokat nyilvántartásba venni.

A fentiek alapján

**2023. április 20. – 2023. május 31. között ebösszeírásra kerül sor.**

Az ebösszeírás során az ebtartóknak **ebenként egy (egy háztartásban tartott több eb esetén mindegyik eb részére külön-külön)**, a fenti jogszabályban meghatározott adattartalmú **adatlapot kell kitölteni** és azokat a hivatal részére eljuttatni.

A jogszabályi előírások értelmében az **ebtartókat nyilatkozattételi kötelezettség terheli** (a korábbi ebösszeíráskor bejelentett ebeket ismét be kell jelenteni), **a jogszabályi kötelezettség elmulasztása** – az Ávtv. 43. § (1) bekezdése alapján, az állatvédelmi bírságról szóló 244/1998. (XII. 31.) Korm. rendeletben meghatározott összegű – **állatvédelmi bírsággal sújtható**.

**Az ebösszeíró adatlap benyújtható:**

1. **személyesen** a Felsőtárkányi Közös Önkormányzati Hivatal Noszvaji Kirendeltségén (Noszvaj, Kossuth út 1.sz. postaláda az épület falán a bejáratnál); **vagy**
2. elektronikus úton **ügyfélkapun keresztül** a https://ohp-20.asp.lgov.hu/ugyinditas linken „Noszvaj Község Önkormányzata” –> Ágazat: „Általános vagy egyéb igazgatási ügyek” –> Ügytípus: „Ebnyilvántartás” –> „Ebösszeíró adatlap”; **vagy**
3. **postai úton** a Felsőtárkányi Közös Önkormányzati Hivatal Noszvaji Kirendeltségéneke címezve (3325 Noszvaj, Kossuth út 1.)

Az ebösszeíró adatlap elérhető a Felsőtárkányi Közös Önkormányzati Hivatal Noszvaji Kirendeltségén, továbbá letölthető a [www.noszvaj.hu](http://www.noszvaj.hu) honlapról.

Az adatlap kitöltésében szükség esetén segítséget nyújtanak a Hivatal kollégái (Noszvaj, Kossuth út 1.szám alatt ügyfélfogadási időben, illetve telefonon +3636/463-055).

**Tájékoztatom továbbá, hogy:**

* A kedvtelésből tartott állatok tartásáról és forgalmazásáról szóló 41/2010. (II. 26.) Korm. rendelet 17/B. § (10) bekezdése alapján **a négy hónaposnál idősebb eb csak transzponderrel (mikrochippel) megjelölve tartható.**
* A veszettség elleni védekezés részletes szabályairól szóló 164/2008. (XII. 20.) FVM rendelet 4. § (1) bekezdése alapján **az állattartó köteles** a három hónapos kort elérő ebet a három hónapos kor betöltésétől számított 30 napon belül, az első oltást követően 6 hónapon belül, ezt követően évenként veszettség ellen saját költségén az eb állat-egészségügyi felügyeletét ellátó szolgáltató állatorvossal **veszettség ellen beoltatni**!

Kérem, hogy amennyiben a kutyájuk érvényes transzponderrel, oltással nem rendelkezik, ezeket a bejelentő lap kitöltése előtt pótolni szíveskedjenek!

**Felhívom a figyelmét,** hogy amennyiben az ebösszeírási időszakot követően az Ebösszeíró adatlapon szereplő adatokban változás állna be, továbbá amennyiben ezen időpont után kerül az eb a felügyelete alá, azt a változást követő 15 napon belül be kell jelenteni a Hivatal részére.

Szíves együttműködésüket előre is köszönjük!

Noszvaj, 2023. április 11.

**Tisztelettel:**

**dr. Márton Erik György jegyző**

**felhatalmazásával és megbízásából**

**dr. Nagy Károlyné**

**aljegyző**